Vrou dood na motor onder vragmotor belandDie ongelukstoneel. (Foto: ER24) ’n Vrou is Donderdag dood tydens ’n botsing met ’n vragmotor op die N17 tussen Trichardt en Kinross in Mpumalanga. Volgens Ineke van Huystteen, woordvoerder van ER24, is paramedici kort voor 08:30 na die toneel ontbied waar die wrak van ’n motor onder die voorkant van ’n vragmotor ingedruk was. Die bestuurder van die motor het ernstige beserings in die ongeluk opgedoen en is op die toneel dood verklaar. Die bestuurder van die vragmotor is ongedeerd. Die oorledene is in die stadium nog nie geïdentifiseer nie. Van Huystteen kon nie meer inligting verskaf oor hoe die ongeluk gebeur het nie. Die polisie was op die toneel om ondersoek in te stel.